b'\n_START_ARTICLE_\nStatus quo ante bellum\n_START_PARAGRAPH_\nStatus quo ante bellum je latinski izraz, ki v dobesednem prevodu pomeni stanje, kakr\xc5\xa1no je bilo pred vojno._NEWLINE_Izraz se je najprej uporabljal v dr\xc5\xbeavnih pogodbah in je pomenil umik sovra\xc5\xbene vojske iz dr\xc5\xbeave in obnovitev predvojnega dr\xc5\xbeavnega vodstva. Kadar se uporablja izraz kot tak, pomeni, da nobena sprta stran ne pridobi niti ne izgubi nobenega ozemlja ter ekonomskih in politi\xc4\x8dnih pravic. Izraz je v nasprotju z izrazom uti possidetis, kjer vsaka stran po vojni obdr\xc5\xbei celotno pridobljeno ozemlje in vse druge dobrine._NEWLINE_Izraz se je kasneje posplo\xc5\xa1il. Iz njega sta nastala izraza status quo in status quo ante. Izven te miselne zveze se v ZDA uporablja izraz antebellum, ki se obi\xc4\x8dajno navezuje na obdobje pred ameri\xc5\xa1ko dr\xc5\xbeavljansko vojno (1861-1865), medtem ko se isti zraz v Evropi uporablja za obdobje pred drugo svetovno vojno.\n_START_SECTION_\nPrimeri\n_START_PARAGRAPH_\nMed najstare\xc5\xa1e primere spada mirovna pogodba med Vzhodnim rimskim cesarstvom in sasanidskim Perzijskim cesarstvom po Veliki vojni, ki je trajala od leta 602 do leta 629. Perzijci so med vojno okupirali Malo Azijo, Palestino in Egipt. V uspe\xc5\xa1ni protiofenzivi v Mezopotamiji je rimski cesar Heraklij v bitki pri Ninivah leta 627 Perzijce porazil in dosegel, da so se umaknili na mejo iz leta 602. Obe cesarstvi sta bili zaradi vojne zelo iz\xc4\x8drpani in nepripravljeni na napade islamskih armad, ki so leta 632 za\xc4\x8dele prodirati iz Arabije._NEWLINE_Drugi primer vojne, ki se je kon\xc4\x8dala s status quo ante bellum, je bila vojna med ZDA in Zdru\xc5\xbeenim kraljestvom leta 1812, ki se je kon\xc4\x8dala z Ghentsko mirovno pogodbo iz leta 1814. Med pogajanji so britanski diplomati predlagali kon\xc4\x8danje vojne z uti possidetis, v kon\xc4\x8dni razli\xc4\x8dici pogodbe, na katero je prav gotovo vplivala odmevna ameri\xc5\xa1ka zmaga v bitki pri jezeru Champlain, pa niso niti ZDA niti angle\xc5\xa1ke kanadske kolonije pridobili ali izgubili nobenega ozemlja._NEWLINE_Enako se je zgodilo tudi v Sedemletni vojni (1756-1763) med Prusijo in Avstrijo. Avstrija je hotela ponovno osvojiti \xc5\xa0lezijo, ki jo je izgubila v avstrijski nasledstveni vojni (1740-1748), vendar je ozemlje ostalo v pruskih rokah._NEWLINE_Primera iz novej\xc5\xa1e zgodovine sta iransko-ira\xc5\xa1ka vojna (september 1980 - avgust 1988), in vojna za Falklandske otoke (1980) med Argenino in Zdru\xc5\xbeenim kraljestvom. Falklanska vojna se je kon\xc4\x8dala z voja\xc5\xa1ko zmago Britancev, vendar ni re\xc5\xa1ila sporne suverenosti nad Falklandskomi otoki.'